Document ID: 32007D0118

KOMMISSIONENS BESLUTNING
af 16. februar 2007
om nærmere bestemmelser for et alternativt identifikationsmærke i henhold til Rådets direktiv 2002/99/EF
(meddelt under nummer K(2007) 422)
(EØS-relevant tekst)
(2007/118/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 4, stk. 1, andet afsnit, og
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (2), særlig artikel 23, stk. 1, litra g), og
ud fra følgende betragtninger:
(1)
Ved direktiv 2002/99/EF er der fastsat betingelser, så det sikres, at ingen produktions-, tilvirknings- og distributionsled inden for Fællesskabet af animalske produkter forårsager spredning af sygdomme, der kan overføres til dyr. Med henblik herpå opstilles der ikke kun en liste over de forskellige sygdomsrelaterede behandlinger, som inaktiverer de virksomme patogener, men der fastsættes først og fremmest bestemmelser om særlig mærkning af sådanne produkter.
(2)
Direktivet åbner imidlertid også mulighed for at fastsætte særlige bestemmelser for dets anvendelse, herunder indførelse af et særligt identifikationsmærke for kød, der af dyresundhedsmæssige årsager ikke må markedsføres.
(3)
Ved direktiv 2005/94/EF, særlig artikel 23, stk. 1, litra g), fastsættes det, at fjerkrækød fra en bedrift i en beskyttelseszone ikke må bringes i handelen i eller uden for Fællesskabet. Medmindre andet er fastsat, skal dette kød derfor være forsynet med det mærke, der er omhandlet i bilag II til direktiv 2002/99/EF.
(4)
I henhold til Rådets direktiv 92/66/EØF af 14. juli 1992 om fællesskabsforanstaltninger til bekæmpelse af Newcastle disease (3), særlig artikel 9, stk. 2, litra f), nr. i), og stk. 4, litra c), må kød fra fjerkræ med oprindelse i iagttagelsesdistrikter eller overvågningsområder ikke indgå i samhandelen inden for Fællesskabet, og det skal være forsynet med et mærke, som svarer til det særlige identifikationsmærke, der er omhandlet i bilag II til direktiv 2002/99/EF.
(5)
Nogle medlemsstater har meddelt Kommissionen, at dette identifikationsmærke har fået en dårlig modtagelse af virksomhedsledere og kunder i industrien. Der bør derfor indføres et alternativt identifikationsmærke, som medlemsstaterne kan beslutte at anvende i stedet for det mærke, der er omhandlet i bilag II til direktiv 2002/99/EF. Af kontrolhensyn er det imidlertid vigtigt, at medlemsstater, der beslutter at anvende det alternative identifikationsmærke i tilfælde af udbrud af aviær influenza eller Newcastle disease, på forhånd giver Kommissionen meddelelse herom.
(6)
Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (4) indeholder bestemmelser om et identifikationsmærke, der skal anbringes på visse produkter af animalsk oprindelse, der er bestemt til markedsføring.
(7)
Ved Kommissionens forordning (EF) nr. 2076/2005 af 5. december 2005 om overgangsordninger i forbindelse med gennemførelsen af Europa-Parlamentets og Rådets forordning (EF) nr. 853/2004, (EF) nr. 854/2004 og (EF) nr. 882/2004 og om ændring af forordning (EF) nr. 853/2004 og (EF) nr. 854/2004 (5) er der fastsat bestemmelser om midlertidig anvendelse af et nationalt identifikationsmærke for animalske produkter til konsum, som kun må markedsføres i den medlemsstat, hvor de er fremstillet.
(8)
Det i denne beslutning omhandlede alternative identifikationsmærke bør tydeligt kunne skelnes fra andre identifikationsmærker, der skal anbringes på fjerkrækød i henhold til forordning (EF) nr. 853/2004 og (EF) nr. 2076/2005.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Alternativt identifikationsmærke
1. Med henblik på anvendelsen af artikel 2 i denne beslutning kan medlemsstaterne beslutte at anvende det identifikationsmærke, der er omhandlet i bilaget til denne beslutning (i det følgende benævnt »det alternative identifikationsmærke«) i stedet for det særlige identifikationsmærke, der er omhandlet i bilag II til direktiv 2002/99/EF.
2. Medlemsstater, som beslutter at anvende det alternative identifikationsmærke, skal underrette Kommissionen herom via Den Stående Komité for Fødevarekæden og Dyresundhed.
Artikel 2
Mærkning af kød af fjerkræ og opdrættet fjervildt bestemt til det nationale marked
Kød af fjerkræ eller opdrættet fjervildt, herunder hakket kød, maskinsepareret kød og tilberedt kød og/eller kødprodukter, som ikke opfylder kravene i artikel 3 i direktiv 2002/99/EF og derfor kun må markedsføres på det nationale marked i den berørte medlemsstat i henhold til artikel 23, stk. 1, litra g), i direktiv 2005/94/EF eller artikel 9, stk. 2, litra f), nr. i), og stk. 4, litra c) i direktiv 92/66/EØF, kan mærkes med
a)
det alternative identifikationsmærke eller
b)
det nationale mærke, hvis de pågældende produkter er fremstillet på virksomheder i henhold til artikel 4 i forordning (EF) nr. 2076/2005.
Artikel 3
Adressat
Denne beslutning er rettet til medlemsstaterne.
Udfærdiget i Bruxelles, den 16. februar 2007.

Labels: 0
3
17